**A büntetés-végrehajtás országos parancsnokának
16/2017. (II. 6.) OP**

***s z a k u t a s í t á s a***

***a büntetés-végrehajtási intézetekben fogvatartott elítéltek és egyéb jogcímen
fogvatartottak egészségügyi ellátásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 156.-163. §-aira, a büntetés-végrehajtási intézetekben fogvatartott elítéltek és egyéb jogcímen fogvatartottak egészségügyi ellátásáról szóló 8/2014. (XII. 12.) IM rendeletben foglaltak végrehajtására az alábbi szakutasítást adom ki.

**I. A szakutasítás hatálya**

1. A szakutasítás hatálya az elítéltek és egyéb jogcímen fogvatartottak (továbbiakban: fogvatartottak) egészségügyi ellátására terjed ki.

**II. Általános rendelkezések**

1. A fogvatartottak egészségügyi ellátását a büntetés-végrehajtási intézetek és intézmények (a továbbiakban bv. intézet) egészségügyi szolgálata biztosítja.
2. Orvosi rendelésre a fogvatartottnak kell jelentkeznie, kivéve, ha a bv. orvos rendeli vissza. Sürgősségi ellátás esetén a fogvatartottat az állapota függvényében azonnal a helyszínen kell ellátni, vagy az orvosi rendelőbe kell előállítani. Szükség esetén az ellátáshoz vagy a szállításhoz az Országos Mentőszolgálat közreműködését kell kérni.
3. A fogvatartott orvosi vizsgálatát legkésőbb 72 órával a befogadást követően végre kell hajtani.
4. A fogvatartott orvosi befogadása során a bv. orvos kitölti a prediktív mérőeszköz orvosi kérdőívét.
5. A bv. intézet tisztántartását, karbantartását és ellátását szolgáló, valamint a díjazás nélküli munkavégzéshez szükséges munkaképességet a fogvatartottak esetében a bv. orvos állapítja meg.
6. Az egészségügyi befogadás és egyéb orvosi vizsgálat alatt a bv. orvoson és az egészségügyi személyzeten kívül a fogvatartottal azonos nemű biztonsági felügyelő is jelen lehet, aki a tudomására jutott egészségügyi adatokat az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvényben foglaltaknak megfelelően köteles kezelni.
7. A fogvatartottak egészségügyi ellátásával kapcsolatos dokumentálás során a Főnix Egészségügyi modul használata kötelező.
8. Az egészségügyi dokumentációval kapcsolatos iratbetekintésre és másolat kiadására az egészségügyi és a hozzájuk kapcsolódó személyes adatok kezeléséről és védelméről szóló törvény rendelkezéseit kell alkalmazni. A fekvőbeteg-gyógyintézetből történő elbocsátásakor és járóbeteg-szakellátási tevékenység befejezésekor készült zárójelentés/ambuláns ellátási lap egy példánya térítésmentesen illeti meg a fogvatartottat, minden további példányt, illetőleg az egyéb orvosi leleteinek (ideértve a látleletet is) másolatát térítés ellenében kérheti.

 **II. A fogvatartottak egészségügyi ellátása**

1. A bv. orvos a fogvatartottat az egészség~~i~~ állapotáról, és további kezelési tervéről az egészségügyről szóló 1997. évi CLIV. törvényben (a továbbiakban egészségügyi törvény) rögzítetteknek megfelelően, a fogvatartott számára érthető módon tájékoztatja.
2. A fogvatartott az egészségügyi ellátást elfogadhatja vagy - az egészségügyi törvényben foglalt feltételek szerint - visszautasíthatja. Az ellátás visszautasításával kapcsolatos önrendelkezési joga a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény meghatározottak szerint korlátozható.
3. Amennyiben a fogvatartott az egészségügyi beavatkozás elvégzéséhez való beleegyezését visszavonja, azt dokumentálni kell, és a fogvatartottal alá kell íratni. A beleegyezés alapos ok nélküli visszavonását is rögzíteni kell, valamint intézkedni a felmerülő költségek megtéríttetésére.
4. A fogvatartottat befogadáskor közegészségügyi és járványügyi vizsgálatnak kell alávetni. A járványügyi kockázatokról szóló írásos "Tájékoztató"-t részére át kell adni (1. függelék), amelynek tudomásul vételét aláírásával igazolja.
5. Amennyiben a fogvatartott fertőző megbetegedés miatt fertőző elkülönítőben kerül elhelyezésre, akkor állapotáról a szakápoló naponta vezeti az "ápolási lapot" (2. függelék) amelyet a fogvatartott kihelyezését követően az egészségügyi törzslapba kell elhelyezni.
6. A fogvatartottat a gyógyszertartás szabályairól a bv. intézet parancsnoka által meghatározott tartalommal a házirend tájékoztatja.
7. Orvosi látleletet kell készíteni a bv. intézetekben fogvatartott elítéltek és egyéb jogcímen fogvatartottak egészségügyi ellátásáról szóló 8/2014. (XII. 12.) IM rendeletben 3. § (7) bekezdésében foglalt esetekben, valamint akkor, ha a látlelet felvételét hatóság (bíróság, ügyészség, büntetés-végrehajtási szerv) kéri.
8. A látlelet felvételével egyidejűleg a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendelet 20. § (1)-(3) bekezdéseiben foglaltaknak megfelelően kell eljárni.
9. Az orvosi rendelés idejét és rendjét a bv. intézet parancsnoka házirendben határozza meg.
10. Az egészségügyi indokból elrendelt speciális étrendet (orvosi diétát) a bv. orvos rendeli el. Az étrend elrendelése kizárólag vonatkozó orvosi diagnózis felállítását követően történhet. Az időszakos felülvizsgálatok során a diéta szükségességét is vizsgálni kell.
11. A bv. orvos a fogvatartott egészségi állapotára figyelemmel kezdeményezheti fekvési, cipő-, saját ruha viselési, fürdési engedély kiadását, melynek részletes szabályait a bv. intézet parancsnoka határozza meg.
12. A bv. intézet biztosítja a fogvatartottak számára a fertőző betegségek és a járványok megelőzése érdekében szükséges járványügyi intézkedésekről szóló 18/1998. (VI. 3.) NM rendeletben meghatározott kötelező, és a kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatásokról és a szűrővizsgálatok igazolásáról szóló 51/1997. (XII. 18.) NM rendeletben foglaltak szerinti önkéntes, életkorhoz kötött szűrővizsgálatokat.
13. A bv. intézet működésével és a fogvatartottak ellátásával kapcsolatos tevékenység keretében történő munkavégzésre vonatkozóan a fogvatartott munkaképességének felülvizsgálata – kiemelten a munkaképtelenség esetében – az egészségi állapotnak megfelelően, de legalább negyedévente történjen meg.
14. A fogvatartott járművezetői alkalmasságát térítésmentesen csak a bv. intézeten belüli munkavégzéshez szükséges esetben vizsgálja a bv. orvos. A fogvatartott a vizsgálatot a térítési díj ellenében igénybe vehető egyes egészségügyi szolgáltatások térítési díjáról szóló 284/1997. (XII. 23.) Korm. rendeletben meghatározott díj ellenében magáncélból igénybe veheti.
15. A betegszobán elhelyezett fogvatartottról a szakápoló naponta vezeti az "ápolási lapot" (2. függelék), valamint lázlapot, amelyeket a kihelyezését követően az egészségügyi törzslapba kell elhelyezni.
16. A fegyelmi zárkában elkülönített vagy magánelzárást töltő fogvatartott egészségi állapotát a szakápoló naponta, a bv. orvos legalább heti egy alkalommal a helyszínen ellenőrzi és észleléseit dokumentálja.
17. Amennyiben a fogvatartott ellátása érdekében a bv. orvos büntetés-végrehajtáson kívüli ellátásról dönt, a szállítás módját a bv. orvos írásos rendelkezése alapján kell meghatározni.
18. A fogvatartottak szakellátásra történő beutalására a bv. orvos jogosult. Szükség szerint a bv. orvos távollétében a szakápoló is jogosult elrendelni a fogvatartott kiszállítását a beutaló nélkül igénybe vehető ellátásokra.
19. A fogvatartottak fogászati ellátását a bv. intézet fogorvosa köteles biztosítani. A fogászati ellátás rendjét a bv. intézet parancsnoka a házirendben szabályozza.
20. A fogvatartottak fogászati ellátásával kapcsolatos dokumentálás során a Főnix Egészségügyi modul (fogászati almodul) használata kötelező.
21. A fogászati térítésköteles ellátásra a hatályos egészségbiztosítási szabályok érvényesek azzal, hogy a térítés díjainak meghatározása évente a mindenkori önköltség számítás figyelembevételével történik (3. függelék).
22. A fogvatartott gyógyszeres kezelését a bv. orvos írásban rendeli el.
23. Szakorvosi beutalóhoz kötött vizsgálatokra kizárólag a szakmailag illetékes szakorvos utalhatja be a fogvatartottat.
24. Amennyiben CT vagy MRI vizsgálat elvégzése szükséges, annak végrehajtását a szakorvosi beutaló birtokában a vizsgálatot végző egészségügyi intézménybe történő kiszállítással a fogva tartást végrehajtó bv. intézet szervezi meg.
25. A fogvatartott fekvőbeteg szakellátásáról a bv. orvos rendelkezik, akinek elsősorban a Büntetés-végrehajtás Központi Kórházába (a továbbiakban Központi Kórház), illetve az Igazságügyi Megfigyelő és Elmegyógyító Intézetbe (IMEI) kell a beteget beutalnia. Férfi fogvatartottak tartós rehabilitációjára a Szegedi Fegyház és Börtön III. Objektumának Krónikus Utókezelő Részlegében van lehetőség, a Központi Kórház vagy az IMEI szakorvosi javaslata alapján.
26. A terhesség-megszakítással kapcsolatban a magzati élet védelméről szóló 1992. évi LXXIX. törvény rendelkezései irányadóak. A terhesség megszakítására a terhesség betöltött tizenkettedik hetéig a Központi Kórházban van lehetőség.
27. A fogvatartott reintegrációs őrizetbe helyezését megelőzően legfeljebb 24 órával korábban kapja meg azt az orvosi igazolást, amely a Főnix Eü. modul rendszerben szereplő ambuláns lap. Ennek tartalmaznia kell azt is, hogy fogvatartott egészséges, vagy amennyiben beteg (gondozott): a diagnózis(oka)t, valamint az aktuális terápiát. A fogvatartott közvetlen távozása előtt a szolgálatban levő ápoló köteles kitölteni a Főnix Eü. modul "Szállítás előtti közegészségügyi vizsgálat" lapját, valamint megmaradt saját gyógyszereit átadni a fogvatartott részére.
28. Szabaduló fogvatartottat a szabadulást megelőző 1 órán belül meg kell vizsgálni, hogy külsérelmi nyom észlelhető-e rajta. A szakdolgozó a vizsgálatot a Főnix. Eü. modul „Szállítás előtti közegészségügyi vizsgálati lap”-on dokumentálja, amennyiben lehetséges, a szabaduló gyógyszereinek és egészségügyi dokumentációjának kiadását is rögzíti. Ha szabadításkor az egészségügyi szakterület dolgozója nem áll rendelkezésre, a szabadítást végző a 4. függeléket kitölti, és ezt a dokumentumot az egészségügyi anyagba kell behelyezni.

**III. Záró rendelkezések**

1. Jelen szakutasítás a kiadás napján lép hatályba.
2. Hatályát veszti a büntetés-végrehajtási intézetekben fogvatartott elítéltek és egyéb jogcímen fogvatartottak egészségügyi ellátásáról szóló 4/2015. (I.20.) OP szakutasítás.

**Dr. Tóth Tamás bv. vezérőrnagy
 országos parancsnok**

Függelékek:

1. számú függelék: [Tájékoztató a közösségi elhelyezéssel összefüggő járványügyi kockázatokról](http://bv.gov.hu/admin/download/3/dc/b1000/2017_16szu-f01.docx)

2. számú függelék: [Ápolási lap](http://bv.gov.hu/admin/download/4/dc/b1000/2017_16szu-f02.docx)

3. számú függelék: [Térítési díjak (fogorvosi munkadíj)](http://bv.gov.hu/admin/download/5/dc/b1000/2017_16szu-f03.docx)

4. számú függelék: [Nyilatkozat](http://bv.gov.hu/admin/download/6/dc/b1000/2017_16szu-f04.docx)